
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	22 martie 2010

	Nr.
	27/622


R A P O R T

asupra propunerii legislative pentru modificarea şi completarea Legii 416/2001 privind venitul minim garantat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 674 din 15 decembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea Legii 416/2001 privind venitul minim garantat.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.665/16.06.2009)

· avizul negativ al Comisiei pentru buget, finanţe şi bănci (nr.22/700/17.02.2010)

· avizul negativ al Comisiei juridice, de disciplină şi imunităţi (nr.31/1156/02.02.2010)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/821/03.02.2010)

· punctul de vedere negativ al Guvernului (nr.1818/17.07.2009).


Propunerea legislativă are ca obiect de reglementare modificarea şi completarea art.25 din Legea nr.416/2001 privind venitul minim garantat, în sensul acordării alocaţiei pentru copiii nou-născuţi în cuantum diferenţiat, în funcţie de rangul născutului, respectiv primul, al doilea, al treilea şi al patrulea născut. De asemenea, iniţiatorii propun acordarea alocaţiei pentru copiii nou-născuţi reprezentantului legal al copilului, atunci când mama nu este în situaţia de a beneficia de acest drept, numai în baza unui acord scris de către aceasta, precum şi introducerea unui nou alineat, alin.(6), prin care consiliile locale au obligaţia să prevadă în bugetele proprii fondurile necesare completării sprijinului financiar venit de la bugetul de stat pentru acordarea alocaţiei pentru copiii nou-născuţi.

Comisia propune Plenului Camerei Deputaţilor respingerea  iniţiativei legislative din următoarele considerente:

· nu se poate face discriminare între primul şi următorii copii, având în vedere că necesităţile acestora sunt egale şi, prin urmare, alocaţia  trebuie acordată în cuantum egal pentru fiecare născut;

· majoritatea situaţiilor în care mama nu poate ridica acest drept sunt tocmai cele care ţin de starea de sănătate a acesteia, situaţii în care mama chiar se află în imposibilitatea semnării unui document;

· promovarea acestei iniţiative legislative presupune un efort bugetar suplimentar din partea bugetelor locale ale unităţilor administrativ-teritoriale, în special al celor cu venituri reduse şi care se confruntă frecvent cu situaţii de subfinanţare chiar a cheltuielilor de funcţionare, efort bugetar care nu poate fi susţinut, mai ales că iniţiatorii nu identifică surse financiare suplimentare pentru acoperirea cheltuielilor.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 martie 2010 au participat, în conformitate cu prevederile art.55 din Regulamentul Camerei Deputaţilor:

· d-l Dumitru Cornoiu - Secretar de Stat, Ministerul Muncii, Familiei şi Protecţiei Sociale
· d-na Ioana Hanganu - director, Ministerul Finanţelor Publice
· d-na Didona Nichita - consilier, Ministerul Finanţelor Publice.
La dezbaterea proiectului în cadrul comisiei au fost prezenţi 12 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 9 decembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ








Întocmit,

Expert parlamentar Sorina Steliana SZABO

